
Увреждането не е бариера! Хората с увреждания са един неизползван ресурс

Уважаеми читатели,

Един от уроците в живота ни е, да се научим да приемаме хората като еднакво ценни, и дори еднакво пълноценни. Вярно, човекът с увреждане не може да бъде работоспособен като останалите, нито да се грижи за семейството си така, но вътрешният му живот е с по-дълбока и по-осъзната същност. Хората с увреждания са невероятно силни и с недостатъчно използван ресурс. Такова е разбирането и философията и на един изключително силен, всеотдаен, борбен и сплотяващ човек, познат на болшинството от хората с увреждания от Община Плевен. Именно за него искам да разкажа в този брой на вестник ВЯРА. Това е г-жа Рени Шопова, Председател на Общинска организация на СИБ-Плевен. В интервю пред вестник ВЯРА тя сподели за живота, работата и проблемите в общинската организация, за радостите и болките на членовете и. Ето какво каза тя:

Госпожо Шопова, ще започна с един въпрос, който взех и за мото на нашия разговор. Наистина ли увреждането не е бариера?

Р.Ш. Румен, още в началото на нашия разговор, искам да те поздравя за хубавите стихотворения написани от теб и публикувани в априлския брой на списание „Кураж“. Прекраснии много чувствени! Браво! Ето отговора, който ти сам даваш- увреждането не е бариера. Бъди здрав и продължавай напред като творец!. Ще се радвам да се явиш при нас с една твоя стихосбирка.

-Познават Ви почти всички хора с увреждания в Общината и региона. Откога сте свързана с тези хора и работите за тях?

Р.Ш. Хората с увреждания познават мене и съпругът ми още от далечната 1973 година, когато постъпихме на работа като рехабилитатори в ТПК „Мара Денчева“ - единственото предприятие в регион Плевен, осигуряващо работа на хората с увреждания. В него имаше 1100 инвалиди, тогава така се наричаха-хора с увреждания. Нямаше още Съюз на инвалидите в България (СИБ). Имахме невероятна база за рехабилитация в парк „Кайлъка“ и уредени в самото предприятие физиотерапия, салон за лечебна физкултура. С тези хора прекарахме почти целия си живот,  не само с медицинска рехабилитация, а със социална, занимателна, спортна, туристическа и почивна дейности. Беше чудесна грижа за тях от наша страна. Така, че за Рени и Ангел Шопови, като рехабилитатори могат да кажат самите колеги. Приемствеността при нас е видна.  Синът ни е рехабилитатор и Директор на ЦСРИ на бул. „Скобелев“ №20, а неговата съпруга работи в болница „Авис Медика“.

-Какво е значението на Общинска организация на СИБ-Плевен за хората с увреждания?

Р.Ш. Със съпруга ми членуваме в СИБ от 1990г, от основаването на поделението в Плевен. Нашата общинска организация има 1163 члена  с 15 дружества. Тя е най-голямата в България в системата на съюза.

-Считате ли, че хората с увреждания, членуващи в организацията са достатъчно мотивирани, ангажирани и активни във вземането на решения по въпроси, които се отнасят до тях?

Р.Ш. Всяко едно дружество в Организацията има своя живот и то доста ангажира своите членове. Всички взимат участие в решаването на определени въпроси, които да са в техен интерес.

-Какво правите като Председател Вашите членове да преодолеят изолираността си и намерят условия за ре интегриране в обществото?

Р.Ш.Срещаме се с различни хора, представи-тели на институции, като Дирекция „Социално подпомагане”, Регионална здравна осигури-телна каса, Бюро по труда, „Местни данъци и такси” към Община Плевен  и много други, пред които поставяме проблемите на нашите членове и търсим диалог за тяхното разрешаване.

-Достатъчно ли е адаптирана архитектурната среда в региона за хората с увреждания и какво още може да се направи?

Р.Ш. Мисля, че Община Плевен направи много за достъпност на градската среда за хората с увреждания, а именно достъп до обществени сгради, автобуси, тролеи, тротоарни подстъпи, светофарни уредби. Разбира се може още да се желае и специалистите не са спрели да работят по тези въпроси.

-Зададох предходния малко провокативен въпрос, за да разбера как си взаимодействате с Община Плевен и как тя Ви съдейства в дейността?

Р.Ш. Община Плевен е предоставила доста голяма база от 12-14 клуба, които се ползват от хората с увреждания и пенсионерите. Пълната издръжка на тях е от Общината. Някои от тях се нуждаят от ремонт. Надяваме се, че такива ще бъдат направени. В тесен контакт сме с г-н Стефан Захариев и г-жа Ирина Йорданова, пред които поставяме нашите въпроси и искания.

-Каква оценка давате на предложените от Община Плевен социални услуги за хората с увреждания?

Р.Ш. Лично аз съм запозната с проектите от социални услуги за хората с увреждания, предложени от Община Плевен и намирам, че те ще изиграят своята положителна роля. Господин Мартин Митев, Председател на Общински съвет-Плевен  е отворен към проблемите на хората с увреждания и всячески помага и се отзовава на поставените от нас въпроси. Нашата Община от години оказва подкрепа на инвалидите и ние оценяваме тази помощ.

-Какво съдействие получавате от ръководството на Регионална организация на СИБ-Плевен и за съвместната Ви работа, още повече, че имате нов Председател?

Р.Ш. Смело мога да кажа, че съдействам на новоизбрания регионален председател, защото имам 45-годишен опит работа с хора, а г-жа Н. Димитрова тепърва започва.

- ...а с другите общински организации и НПО?

Р.Ш. В лични взаимоотношения сме с Даниела от Диабета. Много от техните членове участват в наши мероприятия. С директора на „Защитено жилище“ - Надя Вълчева съвместно провеждаме срещи. Предстои да предадем събраните от нас средства за едно нейно момиче, което е абитуриент тази година. В постоянен контакт сме с потребителите на ЦСРИ на бул.“Скобелев“ №20 и неговия директор- Борислав Шопов.

-Естествено е да организирате участия в групови занимания и изяви с музикално, литературно творчество, физическа култура и спорт, и др.. Каква самооценка бихте си дали за работата и какво бихте желали в повече?

Р.Ш. Организирам спортни мероприятия едно от които е вече традиция, а именно-спортния ден в „Кайлъка“ през месец юли, в който взимат участие членове на 15-те ни клуба, ЦСРИ на бул.“Скобелев“ №20, „Защитено жилище“-близо 190 човека. Игрите са със състезателен характер с малки награди, закупени от членския внос на организацията. В регионалната организация има няколко певчески състава-от Плевен-Северняшки ритми, Тученишки състав, от с. Опанец и с. Ясен. Жалко, че нямат средства, за да участват във всички мероприятия. В ЦСРИ има певческа група, която участва в различни Фестивали на хората с увреждания. Тази година той ще бъде на 25 май в с. Бреница. На състава „Северняшки ритми“, мога само да пожелая здраве и да пеят цял живот, защото „който пее, зло не мисли“. На Първа пролет бяхме в гр. Ловеч, заедно с членовете на ЦСРИ и „Защитено жилище“. Не бих си правила самооценка за работата си, но бих искала да сме много години заедно и сплотени.

- Изнасят ли се беседи със здравно, социално и правно съдържание, както и на тематика от други области на човешкото познание?

Р.Ш. Паралелно с председателството на Общинската организация съм и Председател на дружество „Юнско въстание“- бул.“Скобелев“ №20. Организирам беседи на здравна тематика с външни лектори, получаваме сп. „Кураж“, Информационен бюлетин -София, вашия вестник „Вяра“. Канили сме на срещи поетесите Вера Стефанова и Дора Куртева. Посещаваме концерти и театрални постановки. На всички мероприятия хората се разтоварват от ежедневието.

-Достига ли по подходящ начин и своевременно информация касаеща хората с увреждания до Вас?

Р.Ш. Не зная точно каква информация имаш предвид, но аз съм човек търсещ и достигащ до разнообразни източници на нормативни документи, касаещи нашите членове. Срещам се с хората от дружествата от региона и града и лично ги запознавам с новостите, понякога се обаждам по телефона, пиша им писма. Целта е нашите членове да знаят правата и задълженията си и да са запознати с актуалната информация, която им е необходима.

-Популяризират ли се достатъчно и по подходящ начин проявите на членовете от общинската организация в местните медии?

Р.Ш. Разбира се. Събираме публикуваните за нашата организационна дейност материали, които не са малко  в специален албум и ги предлагаме като информация сред членовете ни в клубовете на дружествата.

-Достатъчни ли са действащите програми за рехабилитация на всички групи хора с увреждания? 

Р.Ш. От много години в нашия град се предоставят програми за рехабилитация и интеграция на хората с увреждания, които обхващат по-голямата част от нуждаещите се. Винаги има хора, които не могат да получат тези социални услуги, защото са много тези, които се нуждаят от помощ.

-Как работите за преодоляване негативното отношение на обществото към ХУ?

 Все още има хора с негативно отношение към нашите членове, въобще към хората с увреждания, но се надявам с времето това да се промени.

-Какво самата Вие бихте си пожелали за бъдещата си работа, както и в личен план?

Р.Ш. Да си пожелаем само хубави моменти. Нека да сме живи и здрави и борбени, за да устояваме интересите си. До нови срещи!

-Благодаря Ви от името на нашите читатели и Ви пожелавам много здраве, дръзновение и успешна бъдеща работа!

Разговаря Румен Петков, в. ВЯРА

"Брошката" на Плевенска сцена

Плевенските почитатели на изкуството на Мелпомена се насладиха на театралната постановка "Брошката". Каква е брошката, която предизвиква вълнение в театрална група „Виж“ от Стара Загора. Това можаха  да разберат зрителите на 11 април 2017 от 17. 30 часа в общинска зала"Катя Попова" гр. Плевен. Членове от всички клубове на хората с увреждания и пенсионера в града, както и много други  наши съграждани отрано изпълниха залата. Театрална група „Виж“ е създадена преди пет години. Всички участници в нея са с нарушено зрение. По традиция те представят разработена от самите тях постановка. Тази, която представиха на плевенска сцена е по Иван Вазов. Изработката на всички костюми, аксесоари и декори е изцяло тяхно дело. Зрителите усетиха духа на времето от началото на 20 век, еснафщината, подражанието, незначителни любовни интриги, всички стигащи до комичност. Духът на епохата и проблемите, които те пресъздадоха са до голяма степен актуални и в наши дни. Публиката бе очарована от талантливата игра на актьорите, въпреки техните зрителни проблеми. Това показа стремеж и борбеност, за една равнопоставеност на хората с увреждания наравно с останалите. Специални гости на постановката бяха Васил Долапчиев, Председател на ССБ и Павлин Ангелов, Председател на РСО на ССБ-Плевен и Управител на "Успех-металкап"-Плевен. От тяхно име в края на постановката бяха поднесени огромни кошници с цветя.

Румен Петков, организатор клуб

Кучета в помощ на хора с увреден слух

Четирикракият приятел на човека, както много други животни, притежава естествени инстинкти да предусеща опасности и да предупреждава за тях. Култивирането на тези инстинкти и тяхната манипулация е залегнало в каузата тренинг и обучение на кучета в помощ на хора със зрителни и двигателни увреждания. Но те могат да бъдат полезни и на хора с увреден слух. Нека видим по какъв начин. Слухозагубата е в повечето случаи незабележима, поради което не се води в категорията на тежките физически увреждания. Общоприето е да се смята, че поради 

това единствената помощ, от която се нуждаят хората с увреден слух, е единствено превод от жестов език. Всъщност, много от тях живеят сами и разчитат на светлинна сигнализация, за да реагират на позвъняване на входната врата, телефонно обаждане или всяка ситуация, в която звукови дразнители технически могат да се свържат със светлинни. Но има много други ситуации, в които домашният любимец би могъл да се окаже незаменим.

„Кучето-помощник за глухи е обучено да реагира и регистрира ежедневните шумове (случващи се събития) в жилището на глухия човек. За хората с увреден слух интериорът в домовете им се изчерпва с местоположение, форми и цвят, а за кучето те са източници на звук. Кучето-помощник е обучено да реагира на различни звуци и да отвежда стопанина си до техния източник: звънец от входна врата, почукване, звън от будилник, звън от мобилен телефон, капеща вода от забравен или повреден кран на чешма, алармен сигнал от охранителни или пожаро-съобщителни системи за сигурност, плач на дете, звуков сигнал (свирка) от съдове за готвене, изпуснати ключове или предмети от всякакъв характер, повикване от член на семейството и много други”, обяснява Красимир Цветанов, треньор на кучета в помощ на глухи хора.

Когато кучето регистрира даден звук, се връща при стопанина си и му съобщава за случващо се чрез телесен контакт, изразен чрез докосване с лапа или муцуна, след което го отвежда до източника на звука. За разлика от кучетата-водачи за незрящи или за хора с двигателни увреждания, воденето не е приоритетна функция за кучето-помощник на глух човек. Поради тази причина породата и видът на кучето не са определящи характеристики. Изискванията, на които трябва да отговаря едно куче, за да бъде подходящо за помощник у дома, са преди всичко да има подходящия тип висша нервна дейност с изразен ориентировъчен инстинкт и уравновесеност.

Съобразявайки се с много други изисквания – големина на жилището и интериор, индивидуални потребности на глухия кандидат, брой на членове от семейството и стила му на живот – кучето се подлага на съответното натоварване, свързано с бъдещите му умения. Наред с това, още в предварителната си подготовка то се обучава да реагира на специална звукова комуникация и жестове, свързани с команди, чрез които глухия човек е в състояние да го управлява, като: „Ела!”, „Място!”, „Седни!”, „Покажи!”, „Докосни!”, „Назад!”, „Напред!”, „Какво има?”, „Не!”, „В ляво!”, „В дясно!”, „Играй!” и др.

„В световната практика се използват лабрадори, кокери, както и кръстоски с пудели, но извън тях всяка порода може да се използва, стига кучето да е с подходящия тип възраст и нервна дейност. В тази категория влизат дори кучета от приюти и спасителни центрове. Всеки бъдещ помощник, имайки предвид естеството на работата, трябва да е социализиран, да притежава отлично послушание и водимост, а в края на подготовката да е в състояние да реагира на заповеди, подадени чрез жестове и кучешка свирка. Периодът на социализация продължава до 8 месеца в дома на доброволец. През това време той има задачата да запознае кучето с всичко, с което то би могло да се сблъска занапред: хора, други животни, миризми, звуци /извън контекста на работата му/, ежедневни навици. Обучението се провежда под наблюдението на треньор, отговарящ за спазване на изискванията на програмата. Той определя всяка стъпка на социализацията, дните за упражнения и междинните изпити, като единият задължително е в средата, а другият в края на посочения период”, казва Красимир Цветанов.

Извън назначените дни за индивидуални и групови занимания доброволецът е длъжен да осигури достъп на треньора до жилището си с цел преценка. Успешно социализираните кучета се връщат в тренировъчния център, където започва специализирано 16-седмично обучение, включващо гамата звуци, тяхната регистрация и начините за съобщаване. Пак тогава всяко куче се запознава с бъдещия си стопанин, а треньорът се насочва към конкретните изисквания на глухия човек. В края на обучението глухия кандидат преминава 7-10 дневен курс с кучето в центъра или в жилището си заедно с треньора, следящ за правилното отношение към кучето и работата му. Двойката човек-куче се определя  от треньора според нагласата на единия спрямо другия – например подвижно куче не приляга на спокоен човек или обратно – активен кандидат не е за спокойно куче. Изборът е деликатна задача и решението се взема след наблюдения.
Сърцето излиза от ритъм по много причини - какво точно става?
При изненадваща поява на сърцебиене, тежест в гърдите, прилошаване, обща слабост и задух човек обезателно трябва да потърси медицинско мнение и помощ. Нерядко, след проведения преглед и електрокардиография, се установява т.нар. предсърдно мъждене. Това е най-често срещаната форма на аритмия, обикновено протичаща с ускорен пулс, и е добила общественост с наименованието „илизане от ритъм“. Описаните оплаквания са по-типични за остро настъпилото мъждене, като други оплаквания в този случай могат да са: притъмняване пред очите, необясним страх, замайване, изпотяване, студени крайници и други. Съществува и хронична форма на предсърдното мъждене, при която болният продължително време живее с намален физически капацитет, лесна умора и други прояви на развиваща се хронична сърдечна недостатъчност. Тъй като оплакванията зависят от тежестта на увредена сърдечна помпена функция в резултат на ритъмното нарушение, то при някои случаи на добър контрол на сърдечната честота, може да липсват оплаквания и състоянието да се установи случайно.

А какво представлява предсърдното мъждене? При него настъпва много бързо (с честота 350-600 об./мин) електрическо активиране на предсърдието, което е напълно неравномерно. То води след себе си до дезорганизация и на камерните съкращения и смущение в помпената функция на цялото сърце. Нарича се още абсолютна аритмия при предсърдно мъждене. Състоянието може да засегне три основни групи хора: Болни с вече съществуващо органично сърдечно заболяване – дефект на митралната клапа кардиомиопатия, исхемична болест на сърцето, левостранна сърдечна недостатъчност, инфаркт на миокарда и много други. Лица, имащи някои извънсърдечни заболявания – хиперфункция на щитовидната жлеза, респективно хипофункция; нарушен баланс на електролитите в кръвта (К, Na, Ca), тежка дихателна недостатъчност, натравяне и други. При здрави хора в редки случаи също може да настъпи „излизане от ритъм“ след сериозен емоционален стрес, физическо претоварване или без установена причина.

Могат ли да настъпят усложнения и какви са прогнозите пред тези болни? Предсърдното мъждене е разнородно по своето протичане и прояви състояние. При някои хора може да бъде безсимптомно, сравнително доброкачествено заболяване, при други е свързано с много оплаквания.

